Алексей Плешчеев
Със завист мъдреците гледам…

Превод от руски: Надя Попова, —

chitanka.info

Със завист мъдреците гледам: те

са чели много, всичко им е ясно,

не можеш да ги уловиш натясно,

умът им — виж! — от книгите расте.

Това, което другите тревожи,

презрение в тях буди или смях;

съмнение да ги смути не може —

непоклатим е този свят за тях!

Но мисля си: животът ако смъкне

(дали от дързост или от злина)

като перука от плешивина

всезнайството им — хорът в миг ще млъкне!

И осъзнал трънливия си дял,

отхвърлил своите заблуди тежки,

ако се вдигне в миг родът човешки,

теориите хилави презрял?

Но впрочем, че грешат — и този път

те няма да признаят… И отново,

изпълнени с презрение сурово,

родът човешки луд ще назоват!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.